
RĪGAS DOME

RĪGAS PILSĒTAS KRISTĪGO DRAUDŽU KOLĒĢIJA

Rātslaukums 1, Rīga, LV-1539

   Rīgā, 2012.g. 2.oktobrī 
                                                                                                    Rīgas domes

                                                      Izglītības, kultūras un sporta komitejai

Sakarā ar lielo rezonansi sabiedrībā, ko ir izsaukusi LR LM izdotās grāmatas “Diena, kad Kārlis bija Karlīna” un ”Diena, kad Rūta bija Rūdolfs”, kā arī pamatoto satraukumu, ko pauduši vecāki, pedagogi, sabiedrības pārstāvji, reliģiskās organizācijas un NVO, Rīgas pilsētas kristīgo draudžu kolēģija saskaņā ar tai uzlikto Rīgas domes pienākumu Rīgas pilsētas iedzīvotāju priekšā, kas ir noteikts tās nolikuma 8.panta 4.punktā ir iepazinusies ar augstāk minētajiem iespieddarbiem un secina, ka grāmatu saturs ir pretrunā ar LR tiesību aktos noteiktām normām, kā arī rupji pārkāpj bērna tiesības uz savu tradicionālo un garīgajās vērtībās skaidri balstīto identitāti, kas ir garantētas LR Satversmē un citos normatīvajos aktos.
LR Satversmes 110. pants nosaka, ka “Valsts aizsargā un atbalsta laulību — savienību starp vīrieti un sievieti, ģimeni, vecāku un bērna tiesības”. Saskaņā ar Satversmes 116. pantu bērnu tiesības nav ierobežojamas nekādā gadījumā. Bērnu tiesību aizsardzības likuma 4. pants precizē Satversmes 110. pantā aizsargātās bērna tiesības. Bērna tiesības tiek aizsargātas, lai sasniegtu šādus mērķus: 
1)     sabiedrības interesēm atbilstošas vērtību orientācijas veidošanos un nostiprināšanos bērnā; 
2)     bērna orientāciju uz ģimeni (savienību starp vīrieti un sievieti) kā sabiedrības organizācijas pamatvērtību un vienu no sabiedrības un indivīda galvenajām vērtībām.
Bērnu tiesību aizsardzības likums nosaka, ka bērnam kā fiziski un intelektuāli nenobriedušai personai vajadzīga īpaša aizsardzība un gādība. Savukārt Bērnu tiesību aizsardzības likuma 8. pants nosaka bērna tiesības uz individualitāti un identitātes saglabāšanu.
Ņemot vērā, ka grāmatu saturs jauc dzimumu identitāti, kas acīmredzot ir galvenais grāmatu izdošanas mērķis, kā tas ir norādīts grāmatām pievienotajā metodiskā materiāla 27. lpp.: "Šī metodiskā materiāla mērķis ir panākt, lai bērnu dzimumam nav izšķirošas nozīmes. Nav vienas galīgās patiesības par to, kādiem jābūt zēniem un kādām – meitenēm. Šādu patiesību ir daudz, un tās ir mainīgas." Šādi un citi grāmatā proponētie uzskati neatbilst nedz Dieva, nedz arī dabas likumiem, kā arī ir klajā pretrunā ar rīdzinieku un visas Latvijas sabiedrības interesēm, ko aizsargā LR spēkā esošā likumdošana.
Tāpēc, saskaņā ar LR normatīvajos aktos noteiktajām normām, kā arī Valsts pārvaldes iekārtas likuma 10. pantā noteikto, ka Valsts pārvalde darbojas sabiedrības interesēs, uzskatām, ka grāmatas „Diena, kad Kārlis bija Karlīna" un „Diena, kad Rūta bija Rihards" ar pievienoto metodisko materiālu nav izmantojamas Rīgas pirmsskolas iestādēs kā bērnu garīgai un intelektuālai attīstībai kaitīgas.
Kolēģija uzskata, ka dzimumlīdztiesība Rīgā, it īpaši pirmsskolas iestāžu darbībā, tiek ievērota un bērniem tiek mācītas latviešu tautai tradicionālās vērtības, svētki un tradīcijas, kas ir izturējušas gadsimtu pārbaudi nevis kaut kādi novecojuši 19.gs stereotipi, kā tiek apgalvots no šīs grāmatas aizstāvjiem. Par ko gribam izteikt savu atzinību visiem Rīgas  pirmsskolas pedagogiem.

Dieva svētību Jūsu atbildīgajā darbā vēlot,

Kolēģijas priekšsēdētājs                                                                        J.Šmits                                                 

